CELEX: 
Language: el
Date: 2021-01-29 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2019/6 του Ευρωπαϊκού Κοινοβουλίου και του Συμβουλίου όσον αφορά το περιεχόμενο και τη μορφή των πληροφοριών που απαιτούνται για την εφαρμογή των άρθρων 112 παράγραφος 4 και 115 παράγραφος 5 και οι οποίες πρέπει να περιέχονται στο μοναδικό ισόβιο έγγραφο ταυτοποίησης που αναφέρεται στο άρθρο 8 παράγραφος 4 του εν λόγω κανονισμού

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Επί του παρόντος, οι κανόνες για την ταυτοποίηση των ιπποειδών, μεταξύ άλλων και για τους λόγους καταχώρισης ορισμένων κτηνιατρικών θεραπειών, καθορίζονται στον εκτελεστικό κανονισμό (ΕΕ) 2015/262 της Επιτροπής. 
            
            
               Μετά την έκδοση του κανονισμού (ΕΕ) 2016/429, του νόμου για την υγεία των ζώων, το σύστημα ταυτοποίησης των ιπποειδών επρόκειτο να επανεξεταστεί έως τις 20 Απριλίου 2019 και το αποτέλεσμα της επανεξέτασης αυτής να ληφθεί υπόψη κατά την κατάρτιση κατ’ εξουσιοδότηση πράξεων για την ταυτοποίηση των ιπποειδών.
            
            
               Ο κανονισμός (ΕΕ) 2019/6 του Ευρωπαϊκού Κοινοβουλίου και του Συμβουλίου θεσπίζει κανόνες για τη διάθεση στην αγορά, την παρασκευή, την εισαγωγή, την εξαγωγή, τη διάθεση, τη διανομή, τη φαρμακοεπαγρύπνηση, τον έλεγχο και τη χρήση των κτηνιατρικών φαρμάκων και προβλέπει, μεταξύ άλλων, ειδικούς κανόνες για την εφαρμογή κτηνιατρικών φαρμάκων σε ζώα παραγωγής τροφίμων, συμπεριλαμβανομένων των ιπποειδών.
            
            
               Σύμφωνα με το άρθρο 8 του κανονισμού (ΕΕ) 2019/6, κάθε αίτηση για άδεια κυκλοφορίας πρέπει να συνοδεύεται από την υποβολή ορισμένων πληροφοριών. Σε περίπτωση αίτησης σχετικά με κτηνιατρικό φάρμακο που προορίζεται για ζώα παραγωγής τροφίμων, οι φαρμακολογικώς δραστικές ουσίες που περιέχονται σε αυτό πρέπει να επιτρέπονται σύμφωνα με τον κανονισμό (ΕΚ) αριθ. 470/2009 ή πρέπει να παρέχεται έγγραφο που να πιστοποιεί ότι έχει υποβληθεί στον Οργανισμό έγκυρη αίτηση για τον καθορισμό ανώτατων ορίων καταλοίπων. Ωστόσο, αυτό δεν ισχύει για τα κτηνιατρικά φάρμακα που προορίζονται για ιπποειδή τα οποία έχουν δηλωθεί ως μη προοριζόμενα για σφαγή για ανθρώπινη κατανάλωση στο μοναδικό ισόβιο έγγραφο ταυτοποίησης που αναφέρεται στο άρθρο 114 παράγραφος 1 στοιχείο γ) του κανονισμού (ΕΕ) 2016/429.
            
            
               Σύμφωνα με το άρθρο 112 παράγραφος 4 του κανονισμού (ΕΕ) 2019/6, η παρέκκλιση που προβλέπεται στο άρθρο 112 εφαρμόζεται και για την αγωγή από κτηνίατρο ιπποειδούς, υπό την προϋπόθεση ότι είναι δηλωμένο ως μη προοριζόμενο για σφαγή για ανθρώπινη κατανάλωση στο μοναδικό ισόβιο έγγραφο ταυτοποίησης που αναφέρεται στο άρθρο 114 παράγραφος 1 στοιχείο γ) του κανονισμού (ΕΕ) 2016/429.
            
            
               Σύμφωνα με το άρθρο 115 παράγραφος 5 και κατά παρέκκλιση από το άρθρο 113 παράγραφοι 1 και 4 του κανονισμού (ΕΕ) 2019/6, η Επιτροπή καταρτίζει, μέσω εκτελεστικών πράξεων, κατάλογο ουσιών που είναι βασικές για τη θεραπεία ιπποειδών ή οι οποίες προσδίδουν προστιθέμενο κλινικό όφελος σε σχέση με άλλες δυνατότητες θεραπείας που προσφέρονται για τα ιπποειδή και για τις οποίες ο χρόνος αναμονής για τα ιπποειδή είναι έξι μήνες. Ο κατάλογος αυτός περιλαμβάνεται στον κανονισμό (ΕΚ) αριθ. 1950/2006 της Επιτροπής για την κατάρτιση, σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου περί κοινοτικού κώδικα για τα κτηνιατρικά φάρμακα, καταλόγου ουσιών απαραίτητων για τη θεραπεία ιπποειδών (ΕΕ L 367 της 22.12.2006, σ. 33).
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με το άρθρο 264 του κανονισμού (ΕΕ) 2016/429, η Επιτροπή διεξήγαγε ουσιαστική διαβούλευση με εμπειρογνώμονες των κρατών μελών σχετικά με την έκδοση κατ’ εξουσιοδότηση πράξεων που αφορούν την ταυτοποίηση χερσαίων ζώων, συμπεριλαμβανομένων των ιπποειδών.
            
            
               Κατά τη διάρκεια των εν λόγω διαβουλεύσεων τα κράτη μέλη ζήτησαν να διατηρηθούν όσο το δυνατόν περισσότερο το περιεχόμενο και η μορφή των πληροφοριών σχετικά με την κατάσταση των ιπποειδών ως ζώων παραγωγής τροφίμων, καθώς και οι κανόνες σχετικά με την έκδοση και τον ασφαλή χειρισμό του μοναδικού ισόβιου εγγράφου ταυτοποίησης για τα ιπποειδή, όπως προβλέπεται στον εκτελεστικό κανονισμό (ΕΕ) 2015/262, που πληρούν όλες τις αναγκαίες απαιτήσεις για την εφαρμογή των άρθρων 112 παράγραφος 4 και 115 παράγραφος 5 του κανονισμού (ΕΕ) 2019/6.
            
            
               Επιπλέον, οι διαβουλεύσεις με εμπειρογνώμονες των κρατών μελών στον τομέα των κτηνιατρικών φαρμάκων υποστήριξαν το προτεινόμενο περιεχόμενο και τη μορφή των πληροφοριών σχετικά με τις κτηνιατρικές θεραπευτικές αγωγές στο μοναδικό ισόβιο έγγραφο ταυτοποίησης, αλλά και στη βάση δεδομένων που δημιουργήθηκε από τα κράτη μέλη σύμφωνα με το άρθρο 109 του κανονισμού (ΕΕ) 2016/429.
            
            
               Το εν λόγω σχέδιο κατ’ εξουσιοδότηση κανονισμού τέθηκε επίσης στη διάθεση του Ευρωπαϊκού Κοινοβουλίου και του Συμβουλίου. 
            
            
               Δεν ελήφθησαν παρατηρήσεις από το Συμβούλιο.
            
            
               Δεν ελήφθησαν παρατηρήσεις από το Ευρωπαϊκό Κοινοβούλιο.
            
            
               Επιπλέον, κατά την περίοδο από 24 Σεπτεμβρίου 2020 έως 22 Οκτωβρίου 2020, στο πλαίσιο του μηχανισμού ανατροφοδότησης για τη βελτίωση της νομοθεσίας, ελήφθησαν οι παρατηρήσεις των ενδιαφερόμενων μερών επί του σχεδίου κατ’ εξουσιοδότηση κανονισμού.  Συνολικά, ελήφθησαν παρατηρήσεις από επτά ενδιαφερομένους. Οι παρατηρήσεις επικεντρώθηκαν κυρίως σε διάφορα ζητήματα που αφορούν την ταυτοποίηση και τη θεραπεία των ιπποειδών με σχετικά κτηνιατρικά φάρμακα. Η Επιτροπή εξέτασε προσεκτικά και έλαβε υπόψη όλες τις παρατηρήσεις που ελήφθησαν. Ωστόσο, οι παρατηρήσεις δεν ήταν σχετικές με το πεδίο εφαρμογής του παρόντος σχεδίου κατ’ εξουσιοδότηση πράξης.  Ως εκ τούτου, οι παρατηρήσεις δεν ελήφθησαν υπόψη στο πλαίσιο της παρούσας κατ’ εξουσιοδότηση πράξης. Κατά συνέπεια, η Επιτροπή δεν τροποποίησε το κείμενο της κατ’ εξουσιοδότηση πράξης μετά τις ληφθείσες παρατηρήσεις. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Οι απαιτήσεις για την ταυτοποίηση των ιπποειδών καθορίζονται στο άρθρο 114 παράγραφος 1 του κανονισμού (ΕΕ) 2016/429, με ιδιαίτερη αναφορά στο μοναδικό ισόβιο έγγραφο ταυτοποίησης. Επιπλέον, το άρθρο 109 παράγραφος 1 στοιχείο δ) του εν λόγω κανονισμού απαιτεί από τις αρμόδιες αρχές να δημιουργούν και να διατηρούν βάση δεδομένων στην οποία καταγράφονται οι εγκαταστάσεις στις οποίες εκτρέφονται ιπποειδή και η ατομική τους ταυτοποίηση. 
            
            
               Το άρθρο 109 παράγραφος 1 του κανονισμού (ΕΕ) 2019/6 εξουσιοδοτεί την Επιτροπή να εκδίδει κατ’ εξουσιοδότηση πράξεις για τη συμπλήρωση του εν λόγω κανονισμού όσον αφορά το περιεχόμενο και τη μορφή των πληροφοριών που απαιτούνται για την εφαρμογή των άρθρων 112 παράγραφος 4 και 115 παράγραφος 5 και οι οποίες πρέπει να περιέχονται στο μοναδικό ισόβιο έγγραφο ταυτοποίησης που αναφέρεται στο άρθρο 8 παράγραφος 4 του εν λόγω κανονισμού, ήτοι στο άρθρο 114 παράγραφος 1 στοιχείο γ) του κανονισμού (ΕΕ) 2016/429.
            
         
         
            
               Το άρθρο 109 παράγραφος 1 του κανονισμού (ΕΕ) 2019/6 δεν εξουσιοδοτεί την Επιτροπή να θεσπίζει κανόνες σχετικά με την πρακτική διαχείριση των πληροφοριών που απαιτούνται για την εφαρμογή των άρθρων 112 παράγραφος 4 και 115 παράγραφος 5 του εν λόγω κανονισμού στο πλαίσιο και σε συνδυασμό με τη διαχείριση των στοιχείων ταυτοποίησης ενός ιπποειδούς για λόγους υγείας των ζώων. 
            
            
               4.ΣΧΕΤΙΚΕΣ ΝΟΜΙΚΕΣ ΠΡΑΞΕΙΣ
            
            
               Σύμφωνα με το άρθρο 120 του κανονισμού (ΕΕ) 2016/429, η Επιτροπή εξουσιοδοτείται, μεταξύ άλλων, να εκδίδει εκτελεστικές πράξεις σχετικά με τους κανόνες για την ομοιόμορφη πρόσβαση στα δεδομένα των ηλεκτρονικών βάσεων δεδομένων, καθώς και τις τεχνικές προδιαγραφές και τους κανόνες λειτουργίας των ηλεκτρονικών βάσεων δεδομένων, για την ομοιόμορφη εφαρμογή του συστήματος ταυτοποίησης και καταχώρισης και για τις τεχνικές προδιαγραφές και διαδικασίες, τους μορφότυπους, τον σχεδιασμό και τους λειτουργικούς κανόνες για τα μέσα και τις μεθόδους ταυτοποίησης, συμπεριλαμβανομένων των χρονικών περιόδων για την εφαρμογή των μέσων και των μεθόδων ταυτοποίησης, καθώς και για τις τεχνικές προδιαγραφές, τους μορφότυπους και τους λειτουργικούς κανόνες για τα έγγραφα ταυτοποίησης και μετακίνησης. Οι εν λόγω εκτελεστικές πράξεις πρέπει να είναι διαθέσιμες κατά την ημερομηνία εφαρμογής του κανονισμού (ΕΕ) 2016/429.
            
            
               Η εκτελεστική πράξη για την ταυτοποίηση των ιπποειδών θα αρχίσει να εφαρμόζεται από την 21η Απριλίου 2021. 
            
            
               Ωστόσο, η ημερομηνία εφαρμογής του κανονισμού (ΕΕ) 2019/6 —η 28η Ιανουαρίου 2022— απαιτεί την αναβολή της ημερομηνίας εφαρμογής του μορφότυπου του μοναδικού ισόβιου εγγράφου ταυτοποίησης που θα καταρτιστεί σύμφωνα με το άρθρο 120 παράγραφος 2 του κανονισμού (ΕΕ) 2016/429.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.1.2021
            
            
               για τη συμπλήρωση του κανονισμού (ΕΕ) 2019/6 του Ευρωπαϊκού Κοινοβουλίου και του Συμβουλίου όσον αφορά το περιεχόμενο και τη μορφή των πληροφοριών που απαιτούνται για την εφαρμογή των άρθρων 112 παράγραφος 4 και 115 παράγραφος 5 και οι οποίες πρέπει να περιέχονται στο μοναδικό ισόβιο έγγραφο ταυτοποίησης που αναφέρεται στο άρθρο 8 παράγραφος 4 του εν λόγω κανονισμού
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (EE) 2019/6 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τα κτηνιατρικά φάρμακα και για την κατάργηση της οδηγίας 2001/82/ΕΚ
                  1
                και ιδίως το άρθρο 109 παράγραφος 1,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 8 παράγραφος 4 του κανονισμού (ΕΕ) 2019/6, ορισμένα στοιχεία, τα οποία κανονικά απαιτούνται για την άδεια κυκλοφορίας ενός κτηνιατρικού φαρμάκου, δεν χρειάζεται να υποβάλλονται για προϊόντα που προορίζονται για ιπποειδή τα οποία έχουν δηλωθεί ως μη προοριζόμενα για σφαγή για ανθρώπινη κατανάλωση στο μοναδικό ισόβιο έγγραφο ταυτοποίησης που αναφέρεται στο άρθρο 114 παράγραφος 1 στοιχείο γ) του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου («μοναδικό ισόβιο έγγραφο ταυτοποίησης»)
                  2
               .
            
            
               (2)Το άρθρο 112 του κανονισμού (ΕΕ) 2019/6 προβλέπει παρέκκλιση όσον αφορά τα είδη ζώων που δεν χρησιμοποιούνται για την παραγωγή τροφίμων από τον κανόνα ότι ένα κτηνιατρικό φάρμακο πρέπει να χρησιμοποιείται σύμφωνα με τους όρους της άδειας κυκλοφορίας. Σύμφωνα με το άρθρο 112 παράγραφος 4, η εν λόγω παρέκκλιση εφαρμόζεται και για την αγωγή από κτηνίατρο ιπποειδούς, υπό την προϋπόθεση ότι είναι δηλωμένο ως μη προοριζόμενο για σφαγή για ανθρώπινη κατανάλωση στο μοναδικό ισόβιο έγγραφο ταυτοποίησης.
            
            
               (3)Το άρθρο 115 παράγραφος 5 του κανονισμού (ΕΕ) 2019/6 εξουσιοδοτεί την Επιτροπή να καταρτίζει, μέσω εκτελεστικών πράξεων, κατάλογο ουσιών που είναι βασικές για τη θεραπεία ιπποειδών ή οι οποίες προσδίδουν προστιθέμενο κλινικό όφελος σε σχέση με άλλες δυνατότητες θεραπείας που προσφέρονται για τα ιπποειδή και για τις οποίες ο χρόνος αναμονής για τα ιπποειδή είναι έξι μήνες. Προκειμένου να διασφαλιστεί η προστασία των καταναλωτών, οι λεπτομέρειες της θεραπείας που εφαρμόζεται σύμφωνα με το άρθρο 115 παράγραφος 5 θα πρέπει να τεκμηριώνονται στο μοναδικό ισόβιο έγγραφο ταυτοποίησης.
            
            
               (4)Λαμβανομένης υπόψη της μακροζωίας των ιπποειδών και της μοναδικότητας του συνοδευτικού εγγράφου ταυτοποίησής τους, τα έγκυρα έγγραφα ταυτοποίησης που εκδίδονται σύμφωνα με τις αποφάσεις 93/623/ΕΟΚ
                  3
                και 2000/68/ΕΚ
                  4
                της Επιτροπής, τον κανονισμό (ΕΚ) αριθ. 504/2008
                  5
                της Επιτροπής και τον εκτελεστικό κανονισμό (ΕΕ) 2015/262
                  6
                της Επιτροπής θα πρέπει να θεωρείται ότι πληρούν τις απαιτήσεις περιεχομένου και μορφής όσον αφορά τις πληροφορίες που απαιτούνται για την εφαρμογή θεραπευτικής αγωγής με κτηνιατρικό φάρμακο που εφαρμόζεται σύμφωνα με το άρθρο 112 παράγραφος 4 ή περιέχει ουσία καταχωρισμένη σύμφωνα με το άρθρο 115 παράγραφος 5 του κανονισμού (ΕΕ) 2019/6 με τη μορφή που ορίζεται στον παρόντα κανονισμό.
            
            
               (5)Ο παρών κανονισμός θα πρέπει να εφαρμόζεται από τις 28 Ιανουαρίου 2022 σύμφωνα με την ημερομηνία εφαρμογής που προβλέπεται στον κανονισμό (ΕΕ) 2019/6.
            
            
               (6)Σύμφωνα με το άρθρο 147 παράγραφος 5 του κανονισμού (ΕΕ) 2019/6, η Επιτροπή ζήτησε τη γνώμη εμπειρογνωμόνων που ορίζονται από κάθε κράτος μέλος,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
         
         
            
               Άρθρο 1 
                  Περιεχόμενο και μορφή των πληροφοριών που απαιτούνται για την εφαρμογή των άρθρων 112 παράγραφος 4 και 115 παράγραφος 5 του κανονισμού (ΕΕ) 2019/6
            
            
               Το περιεχόμενο και η μορφή των πληροφοριών που απαιτούνται για την εφαρμογή των άρθρων 112 παράγραφος 4 και 115 παράγραφος 5 του κανονισμού (ΕΕ) 2019/6 και πρέπει να περιέχονται στο μοναδικό ισόβιο έγγραφο ταυτοποίησης συμμορφώνονται με τις απαιτήσεις που ορίζονται στα παραρτήματα I και II του παρόντος κανονισμού. 
            
            
               Άρθρο 2 
                  Μεταβατικά μέτρα
            
            
               Κατά παρέκκλιση από το άρθρο 1, τα ακόλουθα θεωρείται ότι πληρούν τις απαιτήσεις περιεχομένου και μορφής των πληροφοριών που αναφέρονται στο άρθρο 1:
            
            
               α)το περιεχόμενο και η μορφή των πληροφοριών στο «Τμήμα ΙΧ — Φαρμακευτική αγωγή» του εγγράφου αναγνώρισης που παρατίθεται στο παράρτημα της απόφασης 93/623/ΕΟΚ και εκδίδεται σύμφωνα με το άρθρο 43 παράγραφος 1 στοιχείο α) του εκτελεστικού κανονισμού (ΕΕ) 2015/262· 
            
            
               β)το περιεχόμενο και η μορφή των πληροφοριών στο «Τμήμα IX — Χορήγηση κτηνιατρικών φαρμάκων» του εγγράφου αναγνώρισης, όπως ορίζεται στο παράρτημα I του εκτελεστικού κανονισμού (ΕΚ) αριθ. 504/2008 και εκδίδεται σύμφωνα με το άρθρο 43 παράγραφος 1 στοιχεία β) και γ) του εκτελεστικού κανονισμού (ΕΕ) 2015/262·
            
            
               γ)το περιεχόμενο και η μορφή των πληροφοριών στο «Τμήμα II — Χορήγηση κτηνιατρικών φαρμάκων» του εγγράφου αναγνώρισης που παρατίθεται στο μέρος 1 του παραρτήματος I του εκτελεστικού κανονισμού (ΕΕ) 2015/262, το οποίο εκδίδεται σύμφωνα με το άρθρο 9 ή 14 του εν λόγω κανονισμού.
            
            
               Άρθρο 3 
                  Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από τις 28 Ιανουαρίου 2022.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 29.1.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 4 της 7.1.2019, σ. 43.
               
               
                  
                     (2)
                  
                        Κανονισμός (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).
               
               
                  
                     (3)
                  
                        Απόφαση 93/623/ΕΟΚ της Επιτροπής, της 20ής Οκτωβρίου 1993, περί καταρτίσεως εγγράφου αναγνώρισης (διαβατηρίου) που συνοδεύει τα καταχωρημένα ιπποειδή (ΕΕ L 298 της 3.12.1993, σ. 45).
               
               
                  
                     (4)
                  
                        Απόφαση 2000/68/ΕΚ της Επιτροπής, της 22ας Δεκεμβρίου 1999, σχετικά με την τροποποίηση της απόφασης 93/623/ΕΟΚ της Επιτροπής και με την καθιέρωση της αναγνώρισης των ιπποειδών για αναπαραγωγή και κρεατοπαραγωγή (ΕΕ L 23 της 28.1.2000, σ. 72). 
               
               
                  
                     (5)
                  
                        Κανονισμός (ΕΚ) αριθ. 504/2008 της Επιτροπής, της 6ης Ιουνίου 2008 , για την εφαρμογή των οδηγιών 90/426/ΕΟΚ και 90/427/ΕΟΚ του Συμβουλίου σχετικά με τις μεθόδους αναγνώρισης των ιπποειδών (ΕΕ L 149 της 7.6.2008, σ. 3).
               
               
                  
                     (6)
                  
                        Εκτελεστικός κανονισμός (ΕΕ) 2015/262 της Επιτροπής, της 17 Φεβρουαρίου 2015, για τη θέσπιση κανόνων βάσει των οδηγιών 90/427/ΕΟΚ και 2009/156/ΕΚ του Συμβουλίου σχετικά με τις μεθόδους αναγνώρισης των ιπποειδών (κανονισμός διαβατηρίου ιπποειδών) (ΕΕ L 59 της 3.3.2015, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ I
            
            
               1.Το περιεχόμενο των πληροφοριών που απαιτούνται για την εφαρμογή του άρθρου 112 παράγραφος 4 του κανονισμού (ΕΕ) 2019/6 είναι το ακόλουθο:
            
            
               α)τα στοιχεία επικοινωνίας του υπογράφοντος υπεύθυνου κτηνιάτρου που προέβη σε θεραπευτική αγωγή του ιπποειδούς με το ιατρικό φάρμακο το οποίο εγκρίθηκε δυνάμει της εξαίρεσης που προβλέπεται στο άρθρο 8 παράγραφος 4 ή χορηγήθηκε σύμφωνα με το άρθρο 112 παράγραφος 4 του κανονισμού (ΕΕ) 2019/6·
            
            
               β)η δήλωση για το συγκεκριμένο ιπποειδές ότι δεν προορίζεται για σφαγή για ανθρώπινη κατανάλωση, η οποία πρέπει να γίνεται από τον αρμόδιο κτηνίατρο σε συμφωνία με τον ιδιοκτήτη ή τον υπεύθυνο της επιχείρησης εκτροφής του ιπποειδούς.
            
            
               2.Το περιεχόμενο των πληροφοριών που απαιτούνται για την εφαρμογή του άρθρου 115 παράγραφος 5 του κανονισμού (ΕΕ) 2019/6 είναι το ακόλουθο:
            
            
               α)τα στοιχεία επικοινωνίας του υπογράφοντος υπεύθυνου κτηνιάτρου που χορήγησε κτηνιατρικό φάρμακο το οποίο περιέχει ουσία που περιλαμβάνεται στον κατάλογο ο οποίος καταρτίστηκε σύμφωνα με το άρθρο 115 παράγραφος 5 του κανονισμού (ΕΕ) 2019/6·
            
            
               β)η ημερομηνία και ο τόπος της τελευταίας χορήγησης του κτηνιατρικού φαρμάκου που αναφέρεται στο στοιχείο α) στο συγκεκριμένο ιπποειδές·
            
            
               γ)λεπτομέρειες σχετικά με την ουσία που αναφέρεται στο στοιχείο α).
            
            
               ΠΑΡΑΡΤΗΜΑ II 
            
            
               1.Οι πληροφορίες που απαιτούνται για την εφαρμογή των άρθρων 112 παράγραφος 4 και 115 παράγραφος 5 του κανονισμού (ΕΕ) 2019/6 πρέπει να περιλαμβάνονται σε ειδικό τμήμα, το οποίο:
            
            
               α)ενσωματώνεται αδιαχώριστα στο μοναδικό ισόβιο έγγραφο ταυτοποίησης·
            
            
               β)περιέχει πεδία με τίτλο προς συμπλήρωση σύμφωνα με λεπτομερείς οδηγίες· τα εν λόγω πεδία με τίτλο και οι οδηγίες συμπλήρωσής τους είναι διατυπωμένα στα γαλλικά, στα αγγλικά και στην επίσημη γλώσσα του κράτους μέλους στο οποίο εκδίδεται το μοναδικό ισόβιο έγγραφο ταυτοποίησης·
            
            
               γ)αποτελείται από δύο τουλάχιστον μέρη που περιέχουν πεδία για την καταχώριση των αναγκαίων πληροφοριών, ώστε:
            
            
               i)να δηλωθεί το ιπποειδές ως μη προοριζόμενο για σφαγή για ανθρώπινη κατανάλωση προκειμένου να εφαρμοστεί το άρθρο 112 παράγραφος 4·
            
            
               ii)να τεκμηριωθεί η ημερομηνία της τελευταίας χορήγησης κτηνιατρικού φαρμάκου το οποίο περιέχει ουσία που περιλαμβάνεται στον κατάλογο ο οποίος καταρτίστηκε σύμφωνα με το άρθρο 115 παράγραφος 5 του κανονισμού (ΕΕ) 2019/6, καθώς και λεπτομέρειες σχετικά με την εν λόγω ουσία. 
            
            
               2.Η μορφή των πληροφοριών που απαιτούνται για την εφαρμογή του άρθρου 112 παράγραφος 4 του κανονισμού (ΕΕ) 2019/6 πρέπει να πληροί τα ακόλουθα πρόσθετα κριτήρια:
            
            
               α)ο μορφότυπος του ειδικού τμήματος που αναφέρεται στην παράγραφο 1 διασφαλίζει ότι τουλάχιστον η δήλωση σχετικά με την εξαίρεση από τη σφαγή για ανθρώπινη κατανάλωση μπορεί να προστατεύεται από δόλια αλλοίωση·
            
            
               β)ο μορφότυπος της δήλωσης που αναφέρεται στο στοιχείο α) είναι συμβατός με αντίστοιχη καταχώριση στη βάση δεδομένων που αναφέρεται στο άρθρο 109 παράγραφος 1 στοιχείο δ) του κανονισμού (ΕΕ) 2016/429.